वर्तमानकाल इतिहास से कभी भी सीख नहीं लेता। तभी शायद नया इतिहास रचता है। दुनिया की तमाम प्रजातांत्रिक शासन व्यवस्थाएं दूसरों पर जितना दोषारोपण करें मगर अंदर ही अंदर बीमारी से सड़ कर उत्पन्न होने वाली बदबू के चारों ओर फैलने को नजरअंदाज नहीं कर सकतीं। मिस्र भी तो स्वयं को लोकतांत्रिक व्यवस्था से जोड़ने का (नाटक ही सही) ढोंग करता रहा है। अन्य स्थानों पर भी जनता की भागीदारी या तो कमजोर रही है या फिर हाशिये पर है। प्रजातंत्र के खिलाड़ियों ने इसे भी खेल ही बना दिया है। ऐसे में जनता का आक्रोश दुगुना हो जाता है। जब वो देखता है कि अपने ही द्वारा चुने हुए लोग शासक बनकर उसे ही लूट रहे हैं तो  तिलमिलाकर रह जाता है। और जब यह सिलसिला सालों साल हर चुनाव की प्रक्रिया के दौरान गाहे-बगाहे किसी न किसी तरह से प्रकट हो जाता है तो उसका असंतोष क्रोध में परिवर्तित होने लगता है। राजा-महाराजाओं-तानाशाहों से तो यूं भी उम्मीद नहीं होती, और मौका मिलने पर  क्रांति करके अपमान का बदला लेता रहा है, मगर यहां क्या करें? यहां भी सत्ता परिवर्तन से सिर्फ चेहरे बदल जाते हैं, और कई बार तो वो भी नहीं। यह सब देख पहले तो वो हतप्रभ होता है। और फिर अंत में अपने ही चुने हुए के विरोध में खड़ा होने लगता है। आक्रोश से भरा हुआ। तहरीर चौक का प्रदर्शन जन-आक्रोश का एक उदाहरण मात्र है। इन सब प्रतिक्रियाओं को आंदोलित करने में बुद्धिजीवियों, मीडिया व अंतर्राष्ट्रीय समुदाय का सक्रिय योगदान हो सकता है और इसे सकारात्मक रूप में लिया जाना चाहिए, और लिया भी जाता है, मगर ये अमूमन स्थिति को और अधिक जटिल बनाने में भी कोई कसर नहीं छोड़ते। आम आदमी की जरूरतें बड़ी छोटी होती हैं और समझ स्पष्ट तो संयम और संतोष भी भरपूर होता है। वो तो छोटी-छोटी बातों से ही संतुष्ट हो जाता है। मगर शासक अपने हितों को साधने के लिए एक तरफ तो आमजन को नये-नये दिवा-स्वप्न दिखाते हैं, उन्हें अपने पक्ष में करने के लिए बड़ी-बड़ी बातें करते हैं, परदे के पीछे से अपने तथाकथित बुद्धिजीवियों के द्वारा उन्हें मानसिक रूप से तैयार करते हैं और फिर अपना हित साधते हुए सबको मूर्ख बनाते हैं। नये सपने दिखाने और उसे कुछ हद तक पूरा करने फिर दिखाने फिर करने की प्रक्रिया के द्वारा वे अपनी शासन व्यवस्थाएं बनाये रखने में प्रयासरत रहते हैं। इसमें बहुत हद तक सफल भी होते हैं। मगर फिर कभी-कभी गाड़ी अटक भी जाती है। आम जनता की मूलभूत जरूरतों व स्वाभिमान से खिलवाड़ होने पर असंतोष अचानक आक्रोश बनकर भड़क उठता है।